Reformat në programet amerikane të përgjimit
Presidenti Barak Obama njoftoi një numër reformash në përgjigje të shqetësimeve se programet e përgjimit shkelin jetën private dhe liritë civile
Presidenti Barack Obama ka njoftuar një reformim të programeve amerikane të përgjimit të zbatuara nga Agjencia e Sigurisë Kombëtare, përfshirë ndryshime në një program që mbledh tabulate telefonike të amerikanëve dhe të të huajve. Presidenti njoftoi edhe masa për të qetësuar udhëheqësit e huaj për taktikat amerikane të përgjimit. Fjalimi i Presidentit pason një proces disa mujor analize nga një komision special lidhur me publikimin e hollësive mbi programet e përgjimit nga ish-kontraktori i agjencisë NSA, Edward Snowden. Zoti Obama rishikoi 46 rekomandimet, duke mbuluar tema që nga procesi për mbledhjen e të ashtu-quajturave ‘metadata” nga komunikime në mbarë botën, e deri tek përgjimi i drejtpërdrejtë i udhëheqësve të huaj, gjë që ka sjellë acarime mes Shteteve të Bashkuara dhe aleatëve kryesorë të Amerikës. Presidenti tha se aftësia e agjencive të zbulimit për të mbrojtur amerikanët dhe aleatët nga terrorizmi nuk duhet prekur. Por ai tha se duhet gjetur një baraspeshë për t’iu përgjigjur shqetësimeve për ndërhyrje në jetën private të individëve. Zoti Obama tha se nuk do të ndalej tek veprimet e Snowdenit, apo motivet e tij për nxjerrjen e informatave sekrete. Ai tha se tani duhet rifituar besimi i njerëzve në botë e brenda vendit. Zoti Obama tha se nuk ka pasur shkelje të vullnetshme përmes programeve të përgjimit dhe nuk ka pasur spiunim mbi amerikanët e zakonshëm përmes mbledhjes të tabulateve. Ai tha se aftësia e NSA-së për të mbledhur informata nuk duhet prekur, por shtoi se duhen vendosur masa mbrojtëse për të mos lejuar ndërhyrje të palejueshme. Presidenti tha se një masë tranzitore nuk do të lejonte qeverinë të mblidhte të dhëna mbi komunikimet telefonike, pa marrë më parë miratim nga Gjykata për Mbikqyrje dhe Zbulim. Presidenti ka urdhëruar Prokurorin e Përgjithshëm dhe agjencinë NSA të paraqesin brenda 60 ditësh një raport me metoda alternative për mbajtjen e të dhënave telefonike, para se Kongresi të autorizojë ligjin që mbulon grumbullimin e të dhënave. Në bazë të urdhërit që hyn në fuqi menjëherë, Agjencia për Sigurinë Kombëtare do të duhet të marrë leje para nga gjykata, para se të ketë qasje në tabulatet telefonike të qindra miliona amerikanëve, përveçse në situata emergjente. Presidenti tha se bota beson se Shtetet e Bashkuara mbrojnë liritë e individit. Ai shtoi se mbledhja e të dhënave nga shërbimet e zbulimit ka për synim të mbrojë forcat amerikane dhe aleatët e Amerikës, të luftojë përhapjen e armëve dhe krimin ndërkombëtar. Zoti Obama tha se puna e shërbimeve të zbulimit nuk shërben për të shtypur opinionet kritike, për t’u ofruar avantash në konkurrencë kompanive amerikane, apo për të diskriminuar njerëz bazuar tek raca, gjinia apo orientimi seksual. Megjithëse reformat e njoftuara dje bazohen në analizën e komisionit special dhe konsultimeve intensive të zotit Obama, Presidenti pret të lexojë edhe një raport të një komisioni special mbi liritë civile. Ekspertët thonë se ndryshimet do të përcillen me kritika nga komuniteti i zbulimit, i cili i ka kërkuar Presidentit të ruajë programet ekzistuese në formën ekzistuese.